Tuhansille aktiivisille reserviläisille osoitetaan todellisia sotilaallisia tehtäviä. Joukkojen perustaminen on käytännössä ilmaista, aseet ja varusteet ovat valmiiksi olemassa. Vapaaehtoiset maanpuolustajat sidotaan tiukasti puolustusvoimien alaisuuteen.

Hallituksen puolustusselonteon ainoa uutinen on, että Suomi rakentaa kodinturvajoukot.

Tieto on selonteossa kääritty pumpuliin, koska asia nostaa jonkin verran poliittisia ja valtapoliittisia tunteita. Kodinturvajoukot ovat nykyaikainen sovellus suojeluskunnista, jotka piti lakkauttaa sodan jälkeen.

- Paikallispuolustuksen vahvistamisessa on tarkoitus hyödyntää vapaaehtoisen maanpuolustuksen resursseja nykyistä tehokkaammin, puolustusministeri Jussi Niinistö (ps) kirjoitti IL-blogissa torstaina.

Selonteon mukaan tämä tehdään ”pohjoismaisten toimintaperiaatteiden mukaisesti”. Ruotsissa, Norjassa ja Tanskassa on kodinturvajoukkojärjestelmä, jollaista Jussi Niinistö oppositiopoliitikkona ajoi myös Suomeen.

50 pataljoonaa

Vapaaehtoinen sotilaallinen maanpuolustus ohjataan paikallisjoukkoihin. Suomeen perustetaan 50 paikallispataljoonaa.

Paikallisjoukkojen tärkeimpiä tehtäviä on vahtia ja puolustaa esimerkiksi tärkeitä alueita, solmukohtia ja laitoksia eli käytännössä ampua ”vihreitä miehiä”, joita käyttämällä Venäjä valtasi Krimin niemimaan Ukrainalta vuonna 2014.

Paikallisjoukkoihin kuuluvien määrää Suomen sodan ajan vahvuudessa kasvatetaan 50 000 sotilaalla. Tästä määrästä osa on rajavartiolaitoksen alaisia rajajoukkoja ja muutama tuhat on varusmiespalveluksessa olevia, riittävän koulutuksen saaneita sotilaita.

Iso osa lisäyksestä tulee ”aktiivisista reserviläisistä” eli käytännössä muun muassa innokkaista vapaaehtoisista, joille ei ole tähän saakka osoitettu juuri muuta sodan ajan tehtävää kuin esimerkiksi avustaminen liikekannallepanossa.

Paikallisjoukkojen kasvattaminen on silmänkääntötemppu parhaasta päästä, sillä käytännössä se ei maksa mitään. Joukoille on olemassa varusteet. Suurin osa aseistakin on valmiina ja varastorasvassa, sillä kenraalit eivät ehtineet tuhota aivan kaikkia tavallisia aseita vuosituhannen vaihteen suuressa hävittämisvimmassaan.

Puolustusvoimien alaisuudessa

Suomeen ei silti virallisesti perusteta itsenäistä eikä edes puoli-itsenäistä kodinturvajoukko- tai suojeluskuntajärjestelmää.

Uudet vapaaehtoisjoukot ovat tiukasti puolustusvoimien talutuksessa. Kenraalit pelkäävät uutta suojeluskuntajärjestelmää, jollainen toimii Virossa Kaitseliitin nimellä.

Kaitseliit on Nato-maa Viron kansallisen puolustusjärjestelmän tärkein osa. Jäseniä siinä on noin 25 000.

Noin joka kolmannella Kaitseliitin jäsenellä on ase kotona. Heillä on ohjeet mitä tehdä, jos vihreä mies yrittää yllättää.

Viron asevoimien komentajalta kysyttiin taannoin lehtihaastattelussa, mitä Viro tekee, jos maahan tunkeutuu vihreitä miehiä. Hän vastasi, että me ammumme. Hän oli tosissaan.